
Zadeva: Zahtevek za dostavo dokumentacije – stroški laboratorija v referenčnih ambulantah

Spoštovani!

Na vašo zahtevo o dostavi dokumentacije vsem koncesionarjem, nosilcem referenčnih ambulant, smo za člane pripravili osnutek dopisa, ki so vam ga poslali vsak posamezno. V osnutku smo zahtevali dodatna pojasnila glede poročanja. Vaš odgovor, ki je bil enak za vse, prejeli pa ga niso vsi izvajalci na katere se je nanašal vaš zahtevek, je bil nepopoln (niste odgovorili na vsa zastavljena vprašanja) in nezadovoljiv.

Aneks 1 (2012) v 22. členu določa, da lahko ZZZS opravi naknadni nadzor nad podatki o realiziranih stroških za laboratorij, ki jih je izvajalec posredoval, pri tem pa ne ureja posebnega postopka, po katerem bo nadzor opravljen. Ker poseben postopek nadzora ni urejen, je potrebno uporabiti določbe XII. poglavja (42. – 47. člen) Splošnega dogovora (2013), ki vsebujejo pravila, po katerih se izvajajo vsi nadzori. S tem v zvezi Splošni dogovor v 42. in 47. členu določa, da bo ZZZS nadzore opravil v skladu s postopkom, ki je opredeljen v Statutu Zavoda za zdravstveno zavarovanje Slovenije. Navedeni statut v 3. odstavku 65. člena določa, da se nadzor izvaja po pravilniku in programu dela, ki ju izda generalni direktor ZZZS. Trenutno je v veljavi Pravilnik o nadzorih, številka: 0071-1/2011-DI/6, ki ga je generalni direktor ZZZS izdal dne 30.1.2012.
Nadzor nad pravilnostjo poročanja o nastalih stroških za laboratorij je torej potrebno opraviti po postopku, ki je opredeljen v Pravilniku o nadzorih. S tem v zvezi velja najprej opozoriti, da nadzora ni mogoče začeti z »Zahtevkom za dostavo dokumentacije«, kakršno je dne 8.5.2013 izdala območne enota ZZZS, ampak je potrebno najprej opredeliti ali gre za redni ali izredni nadzor. V konkretnem primeru bi šlo lahko za izredne nadzore, ki jih je potrebno najprej (vsakega posebej) odrediti s pisnim nalogom in pooblastilom za vsak posamični izredni nadzor (4. odstavek 6. člena). Nadzora ne more izvajati kdorkoli, ampak le nadzorniki, ki morajo biti imenovani skladno s 7. členom pravilnika. Nadzor se mora začeti s predhodno najavo, ki mora vsebovati vse bistvene sestavine iz 18. člen pravilnika, česar »Zahtevek za dostavo dokumentacije« ne vsebuje. Ob izvedbi nadzora je potrebno sestaviti ti. začasni zapisnik, na katerega lahko poda izvajalec pripombe, in nato izdati končni zapisnik. Šele na podlagi ti. dokončno veljavnega zapisnika lahko ZZZS izvajalcu posreduje »obvestilo pogodbenemu partnerju«, ki je podlaga za uvedbo morebitnih ukrepov.
Glede na navedeno vas pozivamo k spoštovanju zavezujočih pravnih aktov, ki jih je izdal ZZZS sam in zahtevajo, da se nadzori izvedejo v skladu s Pravilnikom o nadzorih z dne 30.1.2012.
Hkrati vas obveščamo, da smo članom SZZZZS svetovali, naj poročanje o laboratorijskih stroških ustavijo, dokler ne bo rešen problem upoštevanja vseh stroškov, ki nastajajo pri delovanju referenčne ambulante in ko se bo natančno opredelilo, koliki del vseh stroškov predstavljajo laboratorijski stroški.

Katja Žerjav, dr. med., l.r.




prim. Marko Demšar, dr. med.

